Nr. ............/.......................2021

**REFERAT DE APROBARE**

**privind modificarea şi completarea prevederilor referitoare la procedurile de depunere și soluționare a contestațiilor în cadrul ghidurilor de finanțare aferente proiectelor și programelor finanțate din Fondul pentru mediu**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin privind modificarea şi completarea prevederilor referitoare la procedurile de depunere și soluționare a contestațiilor în cadrul ghidurilor de finanțare aferente proiectelor și programelor finanțate din Fondul pentru mediu.***

Baza legală a proiectului de ordin supus aprobării o constituie prevederile:

* art. 12 alin. (4) din *Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare.* Potrivit art. 12 alin. (4) din actul normativ menționat, *”(4) Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.” ;
* art. 13 alin. (1) și (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ”Condiţiile de finanţare a proiectelor şi/sau programelor pentru protecţia mediului prevăzute la alin. (1) lit, a)-l), n), q)-s), u), w)-y), cc) şi dd) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului.”

În fapt, Deciziile Comitetului Director, inclusiv cele prin care se avizează și/sau resping proiectele pentru care s-au depus de către solicitanți cereri de finanțare, sunt întocmite cu următoarea precizare: ”*Prezenta Decizie poate fi contestată în termen de 30 de zile de la comunicare, la autoritatea publică emitentă.”*

Aceasta este în concordanță cu prevederea din Regulamentul de Organizare și Funcționare al Comitetului Director al Administrației Fondului pentru Mediu (ROF CD), aprobat prin Ordinul ministrului mediului nr. 1489/12.12.2017, cu modificările și completările ulterioare, conform căreia ”*Deciziile Comitetului director sunt considerate acte administrative, în sensul Legii contenciosului administrativ nr. 554/2004, cu modificările și completările ulterioare, prevederile legii fiind incidente în cazul acestora*”.

Acest act normativ prevede că ”*Înainte de a se adresa instanţei de contencios administrativ competente, persoana care se consideră vătămată într-un drept al său ori într-un interes legitim printr-un act administrativ individual care i se adresează trebuie să solicite autorităţii publice emitente sau autorităţii ierarhic superioare, dacă aceasta există, în termen de 30 de zile de la data comunicării actului, revocarea, în tot sau în parte, a acestuia. Pentru motive temeinice, persoana vătămată, destinatar al actului, poate introduce plângerea prealabilă, în cazul actelor administrative unilaterale, şi peste termenul prevăzut la alin. (1), dar nu mai târziu de 6 luni de la data emiterii actului*.”

Or, o parte dintre ghidurile de finanțare aferente programelor și/sau proiectelor finanțate din Fondul pentru mediu prevăd un alt termen de contestare decât cel prevăzut de Legea nr. 554/2004.

 În consecință, prevederile ghidurilor de finanțare trebuie puse în acord cu legea mai sus menționată și cu Regulamentul de Organizare și Funcționare al Comitetului Director al Administrației Fondului pentru Mediu.

Pe de altă parte, potrivit O.U.G. nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, precum și ROF al CD, ”*Comitetul director are următoarele atribuţii:*

 *a) avizează proiectul bugetului de venituri şi cheltuieli al Fondului pentru mediu şi al Administraţiei Fondului;*

*b)* ***avizează şi propune spre aprobare Comitetului de avizare proiectele selectate*** *pentru a fi finanţate din Fondul pentru mediu;*

*c) analizează şi aprobă lista proiectelor respinse de către Comisia de analiză;*

*d) urmăreşte constituirea şi gestionarea Fondului pentru mediu;*

*e) aprobă raportul anual privind gestionarea Fondului pentru mediu, pe care îl face public, conform prevederilor legale;*

*f) avizează ghidurile de finanţare aferente fiecărui program şi proiect pentru protecţia mediului.”*

 În fapt, în cuprinsul ghidurilor de finanțare aferente proiectelor și/sau programelor în derulare la acest moment, procedura contestațiilor menționează, ca prevederi comune, că ”*Preşedintele comisiei de soluţionare a contestaţiilor înaintează Comitetului director propunerea de admitere sau respingere a contestaţiei. În situaţia avizării contestaţiei de către Comitetul director, acesta înaintează Comitetului de avizare propunerea de admitere. Împotriva deciziei Comitetului director de respingere a contestaţiei, solicitantul poate sesiza instanţa de contencios administrativ competentă, în conformitate cu prevederile Legii contenciosului administrativ nr. 554/2004, cu modificările şi completările ulterioare*.”

 Astfel, în situația respingerii inițiale a unui proiect în cadrul Comitetului director, potrivit O.U.G. nr. 196/2005 și ROF al CD, soluția de menținere a respingerii dosarului (soluție propusă de Comisia de soluționare a contestațiilor) este aprobată la rândul ei, în cadrul CD, fapt redundant de altfel, în condițiile în care proiectul făcuse deja obiectul respingerii în cadrul Comitetului.

 Astfel, s-a constatat că este necesară elaborarea unui ordin comun, de ”reglementare a punctelor din ghidurile de finanțare unde se prevede circuitul contestațiilor”, atât din punct de vedere al procedurii de soluționare a contestațiilor, cât și din cel al termenului de depunere a acestora, astfel încât să fie în concordanță cu prevederile Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, și cu cele ale Regulamentului de Organizare și Funcționare al Comitetului Director, aprobat prin Ordinul ministrului mediului nr. 1489 din 12.12.2017, cu modificări și completări.

Prezentul proiect de act normativ a fost avizat în ședința Comitetului Director al Administrației Fondului pentru Mediu din 20.09.2021.

Pentru motivele invocate, vă rugăm să aprobați ***proiectul de ordin privind modificarea şi completarea prevederilor referitoare la procedurile de depunere și soluționare a contestațiilor în cadrul ghidurilor de finanțare aferente proiectelor și programelor finanțate din Fondul pentru mediu.***

**PREȘEDINTE,**

**Fülöp Lóránd-Árpád**